Το πιστοποιητικό εγγυτέρων συγγενών, συνδέεται µε την εξ αδιαθέτου κληρονοµική διαδοχή του αποβιώσαντος και κληρονομουμένου και θεωρείται πιστοποιητικό προσωπικής και οικογενειακής καταστάσεως του δημότη.
Κρίσιμος χρόνος όσον αφορά στα πρόσωπα τα οποία υπεισέρχονται στο εν λόγω πιστοποιητικό είναι ο χρόνος θανάτου του κληρονομούμενου. Τα πρόσωπα που πρέπει να συµπεριληφθούν σε αυτό καθορίζονται βάσει των διατάξεων του 4ου κεφαλαίου του Κληρονοµικού ∆ικαίου (άρθρα 1813 επ.), στο οποίο οι συγγενείς υπεισέρχονται στην εξ αδιαθέτου κληρονοµική διαδοχή κατά τάξεις. Σύµφωνα µε τις διατάξεις αυτές, στην περίπτωση κατά την οποία ο κληρονοµούµενος έχει κατιόντες, αυτοί θεωρούνται ως κληρονόµοι εξ αδιαθέτου (πρώτη τάξη) και πάντοτε µε την επιφύλαξη ότι ο εγγύτερος από αυτούς αποκλείει τον απώτερο της ίδιας ρίζας. Όταν ο κληρονοµούµενος ήταν άγαµος και δεν είχε κατιόντες, ως εξ αδιαθέτου κληρονόµοι αυτού καλούνται οι γονείς του κληρονοµουµένου - εάν αυτοί δεν είχαν προαποβιώσει - και οι επιζώντες αδελφοί. Τα τέκνα των αδερφών υπεισέρχονται µόνον εάν οι αδελφοί έχουν προαποβιώσει.
Η διάγνωση του εννόµου συµφέροντος προσώπου, προκειµένου να του χορηγηθεί πιστοποιητικό εγγυτέρων συγγενών (αποβιώσαντος), γίνεται από το ∆ήµο που το εκδίδει.
Στην προκειμένη περίπτωση και σύμφωνα με όσα μας αναφέρετε το εν λόγω πιστοποιητικό το αιτείται η αδερφή του αποβιώσαντος, ο δε Δήμος, από τον έλεγχο στον οποίο προέβη στο Δημοτολόγιο, διαπιστώνει ότι υπάρχουν ως εγγύτεροι συγγενείς του θανόντος, η σύζυγος και το τέκνο του, οι οποίοι, σύμφωνα με όσα αναφέρθηκαν ανωτέρω, αποκλείουν την αδερφή του αποβιώσαντος, σε ό,τι αφορά την έννοια του πλησιέστερου συγγενή.
Κατόπιν αυτών, τα δεδομένα των εν λόγω δεν μπορούν να δοθούν σε τρίτον, το έννομο συμφέρον του οποίου δεν δικαιολογείται εν προκειμένω, λόγω του ανωτέρω αποκλεισμού του.
Για το λόγο αυτό, δέον όπως το εν λόγω πιστοποιητικό δοθεί κατόπιν προσκόμισης εισαγγελικής παραγγελίας από την αιτούσα, στην οποία θα διαπιστώνεται το έννομο συμφέρον της για τη χορήγησή του και θα παραγγέλλεται στον Δήμο η χορήγησή του σε αυτήν.
Ωστόσο επισημαίνουμε τα εξής: Εφόσον τα υποκείμενα των δεδομένων, ήτοι εν προκειμένω, η σύζυγος και το τέκνο του αποβιώσαντος, εξουσιοδοτήσουν νομίμως την αδερφή του αποβιώσαντος να αιτηθεί και να παραλάβει το εν λόγω πιστοποιητικό για λογαριασμό τους, τότε δεν τίθεται θέμα διασφάλισης των προσωπικών δεδομένων και το εν λόγω πιστοποιητικό μπορεί να χορηγηθεί, καθώς σε αυτήν την περίπτωση η εν λόγω ενεργεί για λογαριασμό των υποκειμένων και όχι για δικό της λογαριασμό.